Bejaarde boer in skaapkraal vermoor | Netwerk24
Bejaarde boer in skaapkraal vermoor
Deur Arisa Janse Van Rensburg 24 November 2019 21:05
'n Bejaarde man van Noordwes is Sondag in 'n skaapkraal op sy plaas vermoor.
Volgens kol. Adele Myburgh, die provinsie se polisiewoordvoerder, is die man (67) laatmiddag in 'n kraal op sy plaas Leeufontein, Wolmaransstad, met 'n skerp voorwerp doodgesteek.
Sy vrou (66) is erg aangerand en is in die hospitaal opgeneem.
Myburgh sê vyf verdagtes het om 17:30 by die plaas aangekom en vir die egpaar gesê hulle wil skape koop.
"Die verdagtes, drie mans en twee vroue, is saam met die egpaar na die kraal om skape te gaan kies. Hulle is toe glo deur die verdagtes oorrompel. Van die verdagtes het die vrou na die huis geneem en op die kluis se sleutel aangedring, terwyl die ander die man in die kraal vasgebind het," sê Myburgh.
Die egpaar se seun (43) was glo doenig in 'n ander kraal toe hy die verdagtes sien hardloop.
Hy het sy pa se lyk in die skaapkraal gevind.
Myburgh sê dit is in dié stadium nog nie bekend of die verdagtes enigiets gesteel het nie, maar 'n saak van moord en plaasaanval is geopen.